b'\n_START_ARTICLE_\nTheodore Caplow (sotsioloog)\n_START_PARAGRAPH_\nTheodore Caplow (1920 New York \xe2\x80\x93 4. juuli 2015 Charlottesville, Virginia) oli USA sotsioloog ja kauaaegne Virginia \xc3\x9clikooli professor._NEWLINE_Ta v\xc3\xb5ttis osa Teisest maailmas\xc3\xb5jast, s\xc3\xb5dis Uus-Guineal ja Filipiinidel. 1945. aastal viibis Hiroshimas, varsti p\xc3\xa4rast tuumapommi plahvatamist. 2010. aastal kirjutas ta oma viimase raamatu \xe2\x80\x93 "Armageddon Postponed: A Different View of Nuclear Weapons", mis algab meenutusega sellest s\xc3\xbcndmusest.\n_START_SECTION_\nHaridustee ja t\xc3\xb6\xc3\xb6k\xc3\xa4ik\n_START_PARAGRAPH_\nTa l\xc3\xb5petas 1939. aastal Chicago \xc3\x9clikooli bakalaureusekraadiga sotsioloogias ja majandusteaduses. 1946. aastal kaitses ta Minnesota \xc3\x9clikoolis doktorikraadi sotsioloogias ja majandusteaduses._NEWLINE_Ta t\xc3\xb6\xc3\xb6tas sotsioloogiaprofessorina aastatel 1954\xe2\x80\x931960 Minnesota \xc3\x9clikoolis, 1961\xe2\x80\x931970 Columbia \xc3\xbclikoolis ja 1973\xe2\x80\x932005 Virginia \xc3\x9clikooli sotsioloogiaosakonnas (Commonwealth Professor). Ta emeriteerus 2005. aastal. Ta on t\xc3\xb6\xc3\xb6tanud k\xc3\xbclalisprofessorina Bordeaux\' (1950), Aix-en-Provence\'i (1951), Utrechti (1954\xe2\x80\x931955), Stanfordi (1956\xe2\x80\x931957), Puerto Rico (1959), Bogot\xc3\xa1 (1961), Pariisi (1968\xe2\x80\x931969) ja Oslo \xc3\x9clikoolis (1986) ning Sciences Pos (1983).\n_START_SECTION_\nIsiklikku\n_START_PARAGRAPH_\nTema meelisala oli purjetamine, ta on purjetanud \xc3\xbcle Atlandi ookeani (1974. aastal koos s\xc3\xb5pradega ja 1992. aastal perega) ning Vahemere piirkonnas. 1987. aastal \xc3\xbcletas ta Atlandi ookeani koos s\xc3\xb5braga \xc3\xbchemootorisel lennukil. Tema hobide hulka kuulusid ka tennis ja golf ning musikaalse inimesena m\xc3\xa4ngis ta klaverit ja fl\xc3\xb6\xc3\xb6ti._NEWLINE_Tema poeg Theodore Caplow on keskkonnainsener ja leiutaja.'